CELEX: 32022D0438
Language: bg
Date: 2022-03-14 00:00:00
Title: Решение (ЕС) 2022/438 на Съвета от 14 март 2022 година относно позицията, която трябва да се заеме от името на Европейския съюз в рамките на Административния съвет на Международния център за разрешаване на инвестиционни спорове (МЦРИС)

17.3.2022   
               
               
                  BG
               
               
                  Официален вестник на Европейския съюз
               
               
                  L 89/8
               
            
         РЕШЕНИЕ (ЕС) 2022/438 НА СЪВЕТА
         от 14 март 2022 година
         относно позицията, която трябва да се заеме от името на Европейския съюз в рамките на Административния съвет на Международния център за разрешаване на инвестиционни спорове (МЦРИС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Административният съвет на Международния център за разрешаване на инвестиционни спорове (МЦРИС) ще гласува чрез писмена процедура пакет от предложени изменения на правилата на МЦРИС. Писмената процедура започна на 20 януари 2022 г. и е планирано да приключи на 21 март 2022 г.
                  
               
                     (2)
                  
                  
                     Съюзът не е член на МЦРИС. Чрез препращане към правилата на МЦРИС обаче Съюзът е включил тези правила в своите търговски и инвестиционни споразумения, които предвиждат защита на инвестициите и разрешаване на инвестиционни спорове.
                  
               
                     (3)
                  
                  
                     В своето становище 2/15 от 16 май 2017 г. (1) Съдът поясни, че преките чуждестранни инвестиции попадат в рамките на изключителната компетентност на Съюза и механизмите за уреждане на инвестиционни спорове не могат да се въвеждат без съгласието на държавите членки.
                  
               
                     (4)
                  
                  
                     Чрез реформата на правилата на МЦРИС правилата на допълнителния механизъм на МЦРИС ще могат да станат приложими по отношение на спорове, образувани срещу регионални организации за икономическа интеграция като Съюза. Съюзът също така използва правилата на МЦРИС в своите инвестиционни договори и тези правила могат да бъдат използвани от инвеститорите от Съюза по дела, заведени срещу трети държави, от инвеститори извън Съюза срещу държави — членки на Съюза, или от инвеститори извън Съюза срещу самия Съюз, когато са изпълнени съответните изисквания на Конвенцията за МЦРИС. По този начин измененията на правилата на МЦРИС ще имат правни последици за функционирането и прилагането на международните споразумения, сключени от Съюза, и върху провеждането на правни производства, по които Съюзът може да бъде страна. Следователно Съюзът има конкретен интерес от реформата на правилата на МЦРИС.
                  
               
                     (5)
                  
                  
                     26 държави — членки на Съюза членуват в МЦРИС. Тези държави членки имат възможността да участват в Административния съвет и да гласуват по изменяните правила в рамките на писмената процедура.
                  
               
                     (6)
                  
                  
                     Поради това Съветът следва да приеме позицията на Съюза по отношение на предвидените изменения на правилата на МЦРИС, така че да позволи на държавите членки, които са договарящи страни по Конвенцията за МЦРИС, действайки съвместно в интерес на Съюза, да изразят позицията на Съюза в рамките на Административния съвет на МЦРИС.
                  
               
                     (7)
                  
                  
                     По отношение на производствата по Конвенцията за МЦРИС с измененията се актуализират и развиват административният и финансов правилник на МЦРИС, правилата на МЦРИС за образуване на помирително или арбитражно производство, арбитражните правила на МЦРИС и помирителните правила на МЦРИС. Измененията, наред с другото, ще доведат до по-голяма прозрачност на производствата, ще направят по-ясни разпоредбите за отхвърлянето на ранен етап на неоснователни искове и за обезпечаването на разноските и ще приведат в изпълнение задълженията за разкриване на информация за финансиране от трети страни.
                  
               
                     (8)
                  
                  
                     По отношение на производствата по допълнителния механизъм на МЦРИС с предложените изменения се актуализират и развиват административният и финансов правилник за допълнителния механизъм на МЦРИС, арбитражните правила за допълнителния механизъм на МЦРИС и помирителните правила за допълнителния механизъм на МЦРИС. Повечето от измененията на производствата по Конвенцията за МЦРИС ще бъдат възпроизведени и в правилата за допълнителния механизъм на МЦРИС. Освен това обхватът на производствата по допълнителния механизъм ще бъде разширен, за да включва, наред с другото, спорове, в които участват регионални организации за икономическа интеграция.
                  
               
                     (9)
                  
                  
                     По отношение на производствата на МЦРИС за установяване на факти с предложените изменения се актуализират и разработват самостоятелни правила на МЦРИС за установяване на факти и административен и финансов правилник на МЦРИС за установяването на факти.
                  
               
                     (10)
                  
                  
                     По отношение на медиацията, извършвана от МЦРИС, с предложението за реформа се установяват нов набор от правила за медиация на МЦРИС и административен и финансов правилник на МЦРИС за медиацията.
                  
               
                     (11)
                  
                  
                     Измененията са в отговор на изразените понастоящем опасения във връзка със съществуващата система за уреждане на спорове между инвеститор и държава, като с тях значително се усъвършенстват правилата на МЦРИС.
                  
               
                     (12)
                  
                  
                     Позицията, която трябва да се заеме от името на Съюза в съответствие с настоящото решение, не засяга основната цел на Съюза и неговите държави членки в тази област, а именно да работят за създаването на постоянен многостранен инвестиционен съд, който да замени настоящата система за инвестиционен арбитраж с постоянен механизъм,
                  
               ПРИЕ НАСТОЯЩОТО РЕШЕНИЕ:
         
            Член 1
            Като действат съвместно в интерес на Съюза, държавите членки, които са договарящи страни по Конвенцията за МЦРИС, изразяват своето съгласие с предложените изменения на правилата на МЦРИС при писмената процедура за гласуване, инициирана от председателя на Административния съвет на МЦРИС на 20 януари 2022 г. и планирана да приключи на 21 март 2022 г., като одобряват четирите проекта за резолюции за:
            
                        —
                     
                     
                        изменение на правилника и правилата за производствата по Конвенцията за МЦРИС (AC(C)/RES/1/2022);
                     
                  
                        —
                     
                     
                        изменение на правилника и правилата за производствата за допълнителния механизъм на МЦРИС (AC(C)/RES/2/2022);
                     
                  
                        —
                     
                     
                        приемане на правилника и правилата за производствата по медиация на МЦРИС (AC(C)/RES/3/2022); и
                     
                  
                        —
                     
                     
                        приемане на правилника и правилата за производствата по установяване на факти на МЦРИС (AC(C)/RES/4/2022).
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 14 март 2022 година.
            
               
                  За Съвета
               
               
                  Председател
               
               É. BORNE
            
         
         
            (1)  Становище 2/15 на Съда от 16 май 2017 г., ECLI:EU:C:2017:376.